Kontajner ISO

ISO kontajner je nákladný kontajner vyhovujúci všetkým príslušným normám ISO platným pre kontajnery v čase, keď bol kontajner vyrobený.: Tieto kontajnery sú určené na medzinárodnú prepravu (intermodálna prepravná jednotka, UTI). Nákladný ISO kontajner musí spĺňať nasledovné požiadavky:
 musí byť stály a dostatočne pevný pre opakované použitie
 skonštruovaný tak, aby umožňoval prepravu tovarov bez prekladania a aby sa dal ľahko plniť a vyprázdňovať
 vybavený zariadeniami umožňujúcimi okamžitú manipuláciu, osobitne premiestnenie kontajnera z jedného druhu dopravy na iný druh dopravy
 najmenší vnútorný objem kontajnera je 1 m3
 kontajner je možné stohovať do niekoľkých vrstiev na seba
 maximálna celková hmotnosť jedného kontajnera musí byť 30 480 kg.

Označenie prepravných kontajnerov:

Všetky prepravné ISO kontajnery radu 1 majú šírku 8' 00'' = 2438 mm. Kontajnery s výškou nižšou ako 2 438 mm sa označujú ako 1AX, 1BX,1CX a 1DX.Základný typ prepravného kontajnera má rozmery 20' x 8' x 8' (stôp) a je označovaný ako ISO 1C. Dĺžka kontajnera je 6,1 metra, vnútorná dĺžka kontajnera je 5867 mm a maximálne zaťaženie je 24 000 kg (52 900 lb). Od základného kontajnera 1C sú všetky ďalšie kontajnery odvodené ako násobok ich rozmerov. Dĺžka kontajnerov je dostupná v nasledovných vyhotoveniach – 20' stôp (6,1 m), 40' stôp (12,2 m), 45' stôp (13,7 m), 44' stôp (14,6 m), 53' stôp (16,2 m).

Manipulácia s kontajnerom 
Štandardizované rozmery kontajnerov a ich technická unifikácia zjednodušuje, zprehľadňuje a zrýchľuje manipuláciu s väčším objemom prepravovaného tovaru, čo vedie k celkovému zefektívneniu prepravy. Zjednodušuje sa prekládka medzi rôznymi druhmi prepravných prostriedkov napr. prekládka z kontajnerovej lode na železničné vagóny alebo špeciálne kontajnerové nákladné automobily. Kontajnery je možné stohovať na kontajnerových lodiach a v kontajnerových prekladiskách v niekoľkých vrstvách na sebe, čím je možné používať aj manipulačnú techniku určenú pre prekladanie a manipuláciu s kontajnermi. Manipulačnú techniku je možné automatizovať a vytvárať efektívne riešenia pre sklady a logistiku tovaru.

Použitie kontajnerov 
40' stopové prepravné kontajnery sa využívajú hlavne v námornej doprave, 20' stopové kontajnery sa používajú hlavne vo vnútrozemskej doprave. Prepravné kontajnery 1C a 1A predstavujú asi 95% celého kontajnerového parku. Pre štatistické účely a porovnania sa kontajnery prepočítavajú na 20' stopovú dĺžku t. j. na kontajner ISO 1C. Námorné kontajnery sú vyrobené z kvalitnej ocele s protikoróznou ochranou. Dvere kontajneru sú dvojité s krytým zámkom a 4 závesmi dverí, niektoré kontajnery môžu mať ďalšie dvere aj na boku kontajnera. Základom pre označovanie objemu lodí je jednotka TEU - twenty feet equivalent unit. Je to vlastne základný rozmer kontajnera ISO 1C. Dnešné nákladné kontajnerové lode majú kapacitu presahujúcu 11 000 TEU.

Identifikačný systém značenia 
Identifikačný systém značenia kontajnerov pozostáva z týchto základných položiek:
 kód vlastníka - tri písmena (registrátor BIC )
 identifikátor kategórie zariadenia - jedno písmeno (U,J,Z)
 sériové číslo - šesť číslic (napr. 123456)
 kontrolné číslo - jedna číslica (matematicky vypočítané číslo)
Rozmery a typ zobrazenia musia byť použité ako jeden celok, tj. informácie nesmú byť rozdelené do dvoch častí.
Okrem základného označenia sa môže kontajner označiť aj doplnkovým značením - napr. maximálna čistá hmotnosť kontajnera. Značenie sa  zobrazuje na bočných stranách, čele s dverami, slepom čele a na streche kontajneru.

Referencie

Externé odkazy 
 Manipulačná technika
 Prepravné kontajnery
 Medzinárodný úrad pre kontajnery

Kombinovaná doprava
Nádoby